
[bookmark: TextBodyBegin]Европейският парламент,
–	като взе предвид предходните си резолюции относно Таджикистан,
–	като взе предвид член 144, параграф 5 и член 132, параграф 4 от своя Правилник за дейността,
А.	като има предвид, че през последното десетилетие функцията за демократичен контрол на независимите медии в Таджикистан е в непрекъснат упадък и че състоянието на медиите на Таджикистан е най-лошо от независимостта през 1991 г. насам;
Б.	като има предвид, че от октомври 2022 г. насам органите са наложили на множество журналисти, сред които Абдулло Гурбати, Далери Имомали, Завкибек Сайдамини, Абдусатор Пирмухамадзода, Улфатхоним Мамадшоева, Хушруз Джумаев и Куршед Фозилов, присъди от седем до над 20 години лишаване от свобода с цел отмъщение заради отразяването на социални въпроси и нарушения на правата на човека, включително в Горнобадахшанската автономна област (ГБАО);  като има предвид, че Законът за борба с екстремизма и Законът за борба с тероризма се използват за преследване на журналисти, като експертите на ООН изразиха през юли 2023 г. своето съжаление във връзка с това;
В.	като има предвид, че двете единствени значими независими новинарски агенции — Asia-Plus и RFE/RL — са редовно изправени пред тормоз и заплахи, включително трудности при получаването на акредитация и обвинения в извършване на престъпления, по-специално срещу журналиста Рустами Джони; като има предвид, че журналистите, ръководещи независимата телевизия в изгнание – „Азда“, съобщават за продължаващия натиск от страна на таджикските служби за сигурност върху техните роднини, останали в страната;
Г.	като има предвид, че натискът, упражняван от органите върху националните медии и автоцензурата, улесняват руската пропаганда и дезинформация, по-специално чрез заглушаване на отразяването на продължаващата агресивна война срещу Украйна;
1.	решително осъжда продължаващите репресии, включително законодателството за борба с екстремизма, срещу независими медии, критици на правителството, активисти за правата на човека и независими адвокати; осъжда закриването на независими медии и уебсайтове, включително онлайн медиите Pamir Daily News, New Tajikistan 2 и Akhbor.com;
2.	осъжда всички политически мотивирани съдебни процеси и липсата на справедливи и публични изслушвания от независими съдилища; настоятелно призовава органите да спрат преследването на журналисти, незабавно и безусловно да освободят произволно задържаните и да оттеглят всички обвинения срещу тях, да спрат преследването на адвокати, защитаващи критици на правителството, и да освободят адвокатите в областта на правата на човека Манучер Холикназаров и Бузургмехр Йоров;
3.	настоятелно призовава правителството да гарантира, че задържаните лица имат достъп до подходящи здравни грижи; призовава за задълбочено разследване на твърденията за малтретиране по време на задържане под стража и изтръгнати чрез принуда признания, както и за изправяне пред съда на отговорните лица;
4.	призовава правителството да гарантира безопасна работна среда за работещите в медиите и защитниците на правата на човека в съответствие с международните задължения на Таджикистан в областта на правата на човека; потвърждава, че свободната и независима работа на медиите и организациите на гражданското общество е крайъгълен камък на всяко демократично общество; настоява, че положението със свободата на изразяване в Таджикистан следва да бъде взето предвид при оценката на прилагането на ОСП + и при договарянето на новото Споразумение за засилено партньорство и сътрудничество между ЕС и Таджикистан;
5.	призовава Комисията, ЕСВД и държавите членки да увеличат подкрепата за гражданското общество, защитниците на правата на човека и независимите медийни работници в Таджикистан, включително финансирането и визите за нуждаещите се от закрила;
6.	призовава международните институции да продължат да наблюдават положението с правата на човека в Таджикистан;
7.	възлага на своя председател да предаде настоящата резолюция на Съвета, Комисията, върховния представител/заместник-председател, държавите – членки на ЕС, Съвета на ООН по правата на човека, както и на президента, правителството и парламента на Таджикистан. 

